Uredba Sveta (ES) št. 1881/2002

z dne 14. oktobra 2002

o popravku Uredbe (ES) št. 2200/96 glede datuma začetka prehodnega obdobja za priznanje organizacij proizvajalcev

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ob upoštevanju naslednjega:

(1) V skladu s členom 13(1) Uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo [4] je bilo zagotovljeno dvoletno prehodno obdobje, ki se začne z dnem začetka veljavnosti Uredbe in v katerem se uporabljajo določbe naslova IV prej navedene uredbe, za organizacije proizvajalcev, priznane v skladu z Uredbo (EGS) št. 1035/72 [5] in ki niso ustrezale zahtevam za priznanje v skladu z Uredbo (ES) št. 2200/96. To dvoletno prehodno obdobje bi se lahko podaljšalo na pet let pod pogojem, da pristojna država članica sprejme akcijski načrt, ki ga pripravi organizacija proizvajalcev, da bi dosegla skladnost z vsemi zahtevami Uredbe (ES) št. 2200/96 za priznanje s strani te države članice.

(2) Uredba (ES) št. 2200/96 določa v členu 13(1) začetni datum dvo- ali petletnega prehodnega obdobja kot dan začetka veljavnosti Uredbe, in sicer 21. november 1996. Ta določitev datuma temelji na napaki; pravzaprav bi bila upravičenost do prehodnih ukrepov z začetkom veljavnosti Uredbe (ES) št. 2200/96 nesmiselna, ker je bila Uredba (EGS) št. 1035/72 še veljavna do 31. decembra 1996. Datum začetka prehodnih obdobij bi moral biti datum začetka uporabe Uredbe (ES) št. 2200/96.

(3) Zato je ustrezno, da se popravi napaka v členu 13(1) Uredbe (ES) št. 2200/96. Ker bi ta napaka lahko negativno vplivala na organizacije proizvajalcev, ki so bile deležne ugodnosti zaradi navedenih prehodnih obdobij, je primerno, da začnejo ustrezne določbe veljati od dneva začetka uporabe Uredbe št. 2200/96 –

SPREJEL NASLEDNJO UREDBO:

Člen 1

Člen 13(1) Uredbe (ES) št. 2200/96 se nadomesti z:

"1. Organizacije proizvajalcev, priznane v skladu z Uredbo (EGS) št. 1035/72, pred začetkom veljavnosti te uredbe in ki ne izpolnjujejo pogojev za priznanje v skladu s členom 11 te uredbe brez prehodnega obdobja, lahko še dve leti delujejo skladno z določbami naslova IV, in sicer od 1. januarja 1997, pod pogojem, da še naprej izpolnjujejo zahteve navedenih členov Uredbe (EGS) št. 1035/72."

Člen 2

Ta uredba začne veljati dvajseti dan po objavi v Uradnem listu Evropskih skupnosti.

Uporablja se od dneva začetka veljavnosti Uredbe (ES) št. 2200/96.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 14. oktobra 2002

Za Svet

Predsednica

M. Fischer Boel

[1] Predlog, poslan Svetu 29. maja 2002.

[2] Mnenje, podano 24. septembra 2002 (še ni bilo objavljeno v Uradnem listu).

[3] Mnenje, podano 18. septembra 2002 (še ni bilo objavljeno v Uradnem listu).

[4] UL L 297, 21.11.1996, str. 1. Uredba, kakor je bila nazadnje spremenjena z Uredbo (ES) št. 545/2002 (UL L 84, 28.3.2002, str. 1).

[5] UL L 118, 20.5.1972, str. 1. Uredba, kakor je bila nazadnje spremenjena z Uredbo Komisije (ES) št. 1363/95 (UL L 132, 16.6.1995, str. 8).

--------------------------------------------------